Къэрал гулъытэ
Ди республикэм щыщу лэжьыгъэм фэбжь хэзыха цIыхуи 8-м Социальнэ страхованэмкIэ фондым и мылъкукIэ къащэхуа «Лада-Гранта» автомобилхэр тыгъэ хуащIащ.
IэнатIэм Iуту фэбжь зыгъуэтахэр автомобиль щхьэхуэкIэ къызэгъэпэщын Iуэхур Социальнэ страхованэмкIэ фондым егъэзащIэ «IэщIагъэм епха узыфэхэмрэ лэжьыгъэм къыщыхъункIэ хъуну къызэрымыкIуэ щытыкIэмрэ щахъумэу Iэмал имыIэу социальнэ страхованэ щIыным теухуауэ» федеральнэ законым ипкъ иткIэ. Машинэр ират илъэсибл пIалъэкIэ. А зэманым къриубыдэу Социальнэ страхованэмкIэ фондым и щIыналъэ IуэхущIапIэм автомобилхэр зэгъэпэщыжыным, дагъэ-гъэсыныпхъэм текIуэдэну мылъкум и ныкъуэмкIэ абыхэм защIегъакъуэ.
Фэбжь зыгъуэтам и узыншагъэр зэтригъэувэжынымкIэ программэм ипкъ иткIэ автомобилхэр ят, ахэр зыхуагъэфэщам и узыншагъэм хуэщIауэ къызэгъэпэщащ. Машинэ хуэныкъуэхэр къыхэзыхыр Медико-социальнэ экспертизэмкIэ бюрорщ.
КъищынэмыщIауэ, Социальнэ страхованэмкIэ фондым сымаджэ зэрыхъуар и щхьэусыгъуэу мылажьэу щысым пэкIуэ ахъшэр ирет, ар IэнатIэм зэрыпэрыта илъэс бжыгъэм емылъытауэ. Фэбжь зыгъуэтам зэуэ зы ахъшэ бжыгъэ гуэр къыIэрохьэ, мазэ къэс ирату пенсэ хуагъэув, я узыншагъэр ирагъэфIэкIуэн папщIэ санаторэ зэрагъэкIуэн тхылъхэмкIэ къызэрегъэпэщ.
— Фэбжь зыгъуэтам и узыншагъэр зэтригъэувэжынымкIэ программэ щхьэхуэ зэрыщыIэр икъукIэ хъарзынэщ. АбыкIэ къэралым и гулъытэр зыхыдощIэ. НэгъуэщIу щымыхъукIэ къэскIухьыну Iэмал къызэрызитам-кIэ фIыщIэ хузощI, — жиIащ а махуэм машинэ зратахэм ящыщ зым.
Социальнэ страхованэмкIэ фондым и щIыналъэ IуэхущIапIэм IэнатIэм щыIэнкIэ хъуну шынагъуэм щыхъумэнымкIэ и къудамэм и унафэщI Къагъырмэс Елдар лэжьыгъэм фэбжь хэзыхахэм хуагъэфэща автомобилхэм я IункIыбзэхэр яритыжащ икIи гъуэгу тынш яIэну ехъуэхъуащ.
ЩхьэщэмыщI Изэ.
